Ar wech diwezhañ 'oa bet kaoz deus ma mamm-gozh ar jeneralez a oa deus taol :  - Petra 'vedos o lenn en da gampr evit dont ken diwezhat-se da zebriñ ? a c'houlenn Monique ma mamm.  Darbet eo bet din respont de'i  a-dak e vezan aliesoc'h eviti o soursial deus ar prejoù, mes war ma zu mat e oan an deiz-se, moarvat.  - Un danevell gant Garcia Marquez ; tremen a ra e Catalunya. Istor ur c'hast kozh hag a zo bet sorc'hennet e-pad he buhez kaout he bez e-kichen hini Buenaventura Durruti, e bered Montjuich.  - Se zo just chouk da Varselona, eme Joel ma zad, a oa ene er miz paseet.  Gwir eo, e tleje din bezañ hastet a-fo un tammig evit ur wech ma oamp hon-tri deus taol, ma zud ha me. Chom a raomp didrouz ur  pennadig, pep hini en e soñjoù ha gant e voued, ha neuze e welan ur mell mousc'hoarzh o 'n em ledañ war diweuz Monique.  - Ha neuze ? emezi en ur sellet diou'in.  Maaa...An danevell ?  - Neuze ? Ur c'hast war he leve eo, fachet eo gant he mignon diwezhañ , ur frankist a-gozh, hag aon he deus a vezañ ankouaet gant an dud. Desket he deus d'he c'hi ar mod da ouelañ, ha desket de'añ ivez dont d'ar sul da ouelañ war he bez.  C'hoarzhin a ra Joel :  - Degas a ra soñj din deus ma moereb  Mitia, ur c'hoar da'm mamm-gozh. Aet e oa 'ouezan ket pet kwech da ammerdiñ tud an ti-kêr evit kaout ur plas a-feson er vered, etre tud dereat. A-benn ar fin eo bet interet etre ur soudard aostralian hag ur barizianez a oa marv er gouent. Ne ouezan ket petra he dije kavet da lâret de'o ez vev.  Mouezh laouen Monique :  - Evedon dres o klask piv a c'hellfe plijout da'm mamm evel amezegez, mes re sur n'eo ket Durruti a vefe ! Un anarchist ? M'en argas !  Ma ! Gouest eo bet Monique da heuliañ hon  kaoz e-pad ouzhpenn pemp munut, hep ma vije aet he spered da nijal asambles gant Pauli pe Gell-Mann. Ne ouezan ket petra 'zo ; fin ar bloavezh-skol, dija, er Skol-Veur ?  - Intañvez ar marichal De Lattre ? a ginnig Joel, ha ne gar ket kaer e vamm-gaer.  - Jean Paul Sartre ? Abaoe keid-all n'eus ket bet paotr ebet o luchañ warni, a lâran da'm zro ; aze e vije unan...  Chom a ra Monique da soñjal :  - Gwelloc'h evit se, mechañs ! Unan dimeus priñsed an Iliz, ma c'hell, ne vije ket re eviti.  - Mgr Dupanloup ! emon-me.  - Pète-en-soie, eme Joel hag a lenne Le Canard Enchaîné bep s'un a-raok ma vije troet da gozh klakennaj parizian. (1)  Darev omp da jaodreal da vat pa glevomp sonerez an nor-dal, un taol berr-kenañ. Paotr al lizhiri zo o paouez tremen hag en deus sinet evel-se. Mont a ran da welet : daou lizher deus an ti-bank evit ma zud, unan all deus ur Skol Veur en Alamagn, hag unan c'hoazh deus Neuilly. Gast, skrivet gant ma mamm-gozh ac'hane. Video lupum, evel ma vez  lavaret pa ouezer galleg flour.  - Tuchentiled Neuilly o skrivañ deoc'h, emon-me.  N'eus ket pres bras gante sellet petra zo er golo-lizher. N'eus ket daremprejoù aes etre ma zad hag e dud-kaer, rak ar re-mañ n'o deus ket pardonet d'o merc'h dimeziñ dre garantez, ha n'eo ket dre interest. Se 'm eus komprenet tamm ha tamm ; pa geñverian ma Mammy gant he zi 400 m² e Neuilly ha Meme e Illienn Serpil gant he lapined hag he yer, e welan an islonk a zo etreze.  Gant un huanad e tap Monique al lizher  hag e lenn :  " Emaon e-soñj dont d'ho kwelet evit pask kentañ ma merc'h vihan..."  Chom a ran skodeoget. Trizek vloaz 'm eus abaoe miz Genver, me 'soñje din e oa echu gant tout an traoù-se, abaoe 'oan bet skarzhet deus ar c'hatekiz daou vloaz 'so.  - He, ho ! Ret 'o lakaat ur freñ war an hini gozh ! Klasket he doa dija lakat ac'hanon d'ober ma fask pa oamp c'hoazh e Pariz, teugellet e oan bet, añfin...  N'oa ket padet pell daou vloaz 'so. Ne ouien ket ma fater, ha ne faote ket din  krediñ en doa gallet Jezuz Krist pignat d'an neñv hep keflusker na booster. Graet 'm boa ouzh an itron Duranteau, hag a oa karget da gelenn deomp dogmoù an Iliz, goulenn an teologour Drewermann : gant ur c'hamera, daoust ha gallet 'm bije ober ur film gant Jezuz Krist o tistokañ deus an douar da Yaou Bask ?  Memes pec'hed evel Drewermann, hag ur binijenn hepken evit un hevelep pec'hed : skarzhet.  Emañ Joel o vousc'hoarzhin ha Monique o kendelc'her gant he lennadenn :  " En em renket en deus ho  tad gant eskob Kemper. Marie a c'hello ober he fask kentañ hep mont d'ar c'hatekiz a-raok. "  - Deuet eo a-benn Papy da lakat e deir steredenn da stirlinkat er penn all d'an orjalenn, moarvat, a lâran.  - Hag estreget e deir steredenn, moarvat, a lâr Joel.  - Ha shuntet person Plougastell en afer, eme Vonique, fizikourez betek en he zroioù-lavar.  Un tamm harp a c'hellan gortoz deus an tu-se, marteze. Hardi'aat a ran :  - N'omp ket oblijet da sentiñ ouzh an daou barizian-se, memestra  !  Allaz ! Sant Yann, pa varvas ! Monique zo chomet parizianez a galon, ha se n'en deus ket plijet de'i :  - Trawalc'h a reuz a oa bet abalamour dit p'hon doa ranket kuitaat Pariz, setu ar wech-mañ e senti !  Arbitraire, ma rêr ! Gwir eo o doa ranket kuitaat Paris tra penn din, goude ma `m boa lakaet ar jeneral kozh Espérandieu da velver gant ul lamm kalon, ha me o lenn de'añ ur bajenn skrivet gant Bakounin. Mes n'eo ket hiriv c'hoazh e sentin ouzh un diviz ken droch hep diskutal a-raok.  - A-benn miz ac'hann 'm bo trizek vloaz hanter, hag ur metrad dek ha tri-ugent evel ma 'c'h on partiet. Gwelet a rit ac'hanon gant ur sae hir e doare aelez ar Baradoz, gant bleunioù sivi em blev, ur mell chergudenn e-touez merc'hedigoù peder rahouenn 'met teir ?  Boulc'het he deus ma mamm ur pezh prezegenn evit displegañ e oamp fachet gant Mammy ha Papy Neuilly abaoe daou vloaz dija, ha ma oa tro bremañ da zifachiñ e oa ret din-me plegañ, ha pa oa dav evit se dougen ur vrozh hir gwenn un devezh-pad.  - Marteze 'peus ket remerket, mes me zo savet divronn din dija ; gwelet 'peus bet aelez gant divronn ur wech bennak ?  Ur vuskenn he deus graet en ur sellet deus an div dorgennig vihan a oa o tiwanañ dindan ma hiviz, ha Joel en deus kroget gant un ton gavotenn :